Rikke Karlsson har forladt Dansk Folkepartis gruppe i Europarlamentet, fordi hun ikke kunne få indsigt i brugen af midler fra en EU-fond. Men det er faktisk muligt at løfte noget af sløret for, hvordan Morten Messerschmidt og Dansk Folkeparti har brugt pengene.

For eksempel fremgår det af Dansk Folkepartis eget blad fra december 2013, at Mortens Messerschmidts årlige julekort er blevet til i »samarbejde med FELD - Federation for a Europe of Liberties and Democracies«.

Feld er en europæisk fond i tilknytning til den politiske alliance Meld (Movement for a Europe of Liberties and Democracies), hvor Morten Messerschmidt sidder i bestyrelsen.